Lambert von Spoleto
Dr Lambert vo Spoleto (* öbbe 875; † 15. Oktober 898 z Marengo) isch dr Sohn vom Herzog Guido vo Spoleto us em Huus vo de Widone, Vorfahre vo de Salier, gsi, wo 889 as König Guido II. vo Italie zum ene Nationalkönig worden isch und 891 dr Papst Stephan V. zwunge het, ihn zum Kaiser z chröne.

Si Vater het im Februar 892 dr neu Papst Formosus drzue brocht, dr Lambert zum Mitkaiser z ernenne. Dr Guido isch zwei Johr spöter gstorbe. Dr Lambert het d Chrone gerbt, het se aber scho 896 an dr Arnulf vo Kärnte, wo dr Formosus noch Italie grüeft het, wil ihm d Widone z mächtig worde si, verlore. Noch em Abzug vom Arnulf het dr Lambert Pavia zruggeroberet und dr Graf vo Mailand, dr Maginulf, wo dr Arnulf understützt het, lo chöpfe. Im Herbst het er dr Berengar vo Friaul bi Pavia droffe, und die beide hai Norditalie under sich ufdeilt. Dr Berengar het s Gebiet zwüsche dr Adda und em Po übercho und dr Lambert dr Räscht, so wie s bis 889 gsi isch. Noch em Dod vom Formosus 896 het sich dr Lambert im Johr druf vom Stephan V. zum Kaiser lo chröne und dr dot Formosus für verschiidnigi Verbräche lo verurdeile. Im Arnulf si Salbig isch vom neue Papst Johannes IX. annulliert worde, aber dä het au dr Formosus rehabilitiert. Sibzig Bischöf het dr Lambert z Ravenna versammlet, und die hai d Constitutio Romana vom Lothar I. vo 824 wider bestätigt, wo d Awäseheit vom Kaiser bi dr Papstwahl vorgschriibe het.

Dr Lambert het denn immer no mit em Berengar und em Adalbert vo dr Toscana z due gha. 898 isch dr Adalbert gege Pavia zoge. Dr Kaiser isch südlig vo Mailand in dr Nöchi vo Marengo gsi, het dr Adalbert überrascht und bi Borgo San Donnino gschlage und en as Gfangene noch Pavia brocht. Won er zrugg uf Marengo isch, isch er umcho, mögliigerwiis ermordet vom Hugo, em Maginulf siim Sohn oder im ene Unfall. Er isch z Piacenza begrabe.

Literatur 
Georg Gresser: »Lambert v. Spoleto« in Lexikon für Theologie und Kirche, Band 6, Freiburg 1997, Sp. 617-618

Weblingg 
 genealogie-mittelalter.de

Herzog (Spoleto)
Kaiser vo Rom
Person (Mittelalter)
König (Italie)
Maa